17 Go na le dilo tse dingwe gape tse pedi tse di thusang gore lenyalo le atlege: lorato lwa Bokeresete le go buisana. Fa batho ba babedi ba ratana, gantsi mongwe le mongwe o tlhokomologa diphoso tsa yo mongwe. Banyalani ba ka tsena mo lenyalong ba lebeletse dilo tse di feteletseng, gongwe ba ya ka se ba se badileng mo dibukeng tsa marato kgotsa se ba se boneng mo difiliming. Le fa go ntse jalo, kgabagare banyalani ba tshwanetse ba lebana le botshelo jaaka bo ntse. Mme diphosonyana tse e seng tsa sepe kgotsa mekgwanyana e e serang e ka fetoga mathata a matona. Fa seo se direga, Bakeresete ba tshwanetse ba bontsha maungo a moya, a longwe lwa one e leng lorato. (Bagalatia 5:22, 23) Ee ruri, lorato lo maatla—ke gore lorato lwa Bokeresete, e seng lwa baratani. Paulo o ne a tlhalosa lorato lono lwa Bokeresete jaana: “Lo pelotelele e bile lo pelonomi. . . . Ga lo ipatlele melemo ya lone fela, ga lo gakatsege. Ga lo nnele go gopola kutlwisobotlhoko. . . . Lo emelana le dilo tsotlhe, lo dumela dilo tsotlhe, lo solofela dilo tsotlhe, lo itshokela dilo tsotlhe.” (1 Bakorintha 13:4-7) Go bonala sentle gore lorato lwa mmatota lo itshokela makoa a motho yo mongwe. E re ka lorato lo sa lebelele dilo tse di ka se kang tsa direga, ga lo lebelele gore motho a se ka a dira diphoso.—Diane 10:12.